ಈ ಕಾರಣಕ್ಕಾಗಿ 4 ದಿನ ಜೈಲಿನಲ್ಲಿ ಬಂಧಿಯಾದ 8 ಕತ್ತೆಗಳು

ಲಕ್ನೋ: ಉತ್ತರಪ್ರದೇಶದ ಜಲೌನ್ ಜಿಲ್ಲೆಯಲ್ಲಿ ಪೊಲೀಸರು 8 ಕತ್ತೆಗಳನ್ನು 4 ದಿನಗಳ ಕಾಲ ವಶದಲ್ಲಿ ಇರಿಸಿಕೊಂಡಿದ್ದ ವಿಲಕ್ಷಣ ಘಟನೆ ನಡೆದಿದೆ. ಕತ್ತೆಗಳು ಜೈಲಿನ ಆವರಣದಲ್ಲಿ ಬೆಲೆ ಬಾಳುವ ಸಸಿಗಳನ್ನು ತಿಂದಿದ್ದರಿಂದ ಅವುಗಳನ್ನು ವಶಕ್ಕೆ ಪಡೆಯಲಾಗಿತ್ತು.

ಈ ಹಿಂದೆ ಕತ್ತೆಗಳನ್ನು ಬೇಕಾಬಿಟ್ಟಿಯಾಗಿ ಬಿಡದಂತೆ ಅವುಗಳ ಮಾಲೀಕನಿಗೆ ತಿಳಿಸಲಾಗಿತ್ತು. ಆದರೂ ಕತ್ತೆಗಳನ್ನು ಬಿಟ್ಟಿದ್ದರಿಂದ ದುಬಾರಿ ಬೆಲೆಯ ಸಸಿಗಳನ್ನು ತಿಂದಿವೆ. ಹೀಗಾಗಿ 8 ಕತ್ತೆಗಳನ್ನು 4 ದಿನಗಳವರೆಗೆ ಪೊಲೀಸ್ ವಶಕ್ಕೆ ಪಡೆಯಲಾಗಿತ್ತು. ಸೋಮವಾರ ರಾತ್ರಿ ಬಿಜೆಪಿ ನಾಯಕರೊಬ್ಬರು ಹೇಳಿದ ನಂತರ ಪೊಲೀಸರು ಕತ್ತೆಗಳನ್ನ ಬಿಟ್ಟು ಕಳಿಸಿದ್ದಾರೆ.

ಈ ಹಿಂದೆಯೂ ಕತ್ತೆಗಳು ಜೈಲಿನ ಆವರಣ ಪ್ರವೇಶ ಮಾಡಿದ್ದರ ಬಗ್ಗೆ ಅವುಗಳ ಮಾಲೀಕನಿಗೆ ಎಚ್ಚರಿಕೆ ನೀಡಲಾಗಿತ್ತು. ಜೈಲಿನ ಆವರಣವನ್ನ ಸುಂದರಗೊಳಿಸಲು ಹಿರಿಯ ಅಧಿಕಾರಿಗಳು ಬೆಲೆ ಬಾಳುವ ಸಸಿಗಳನ್ನು ತರಸಿದ್ದರು. ಈ ಸಸಿಗಳನ್ನ ಜೈಲಿನ ಆವರಣದಲ್ಲಿ ನೆಡಲು ವ್ಯವಸ್ಥೆ ಮಾಡಿಕೊಂಡಿದ್ದರು. ಆದ್ರೆ ಕತ್ತೆಗಳು ಸಸಿಗಳನ್ನು ತಿಂದು ಹಾಳು ಮಾಡಿವೆ ಎಂದು ಮುಖ್ಯ ಪೇದೆ ಆರ್.ಕೆ.ಶರ್ಮಾ ಹೇಳಿದ್ದಾರೆ.

2 ಲಕ್ಷ ರೂ. ಮೌಲ್ಯದ ಸಸಿ: ಕತ್ತೆಗಳು ತಿಂದಿರುವ ಸಸಿಗಳ ಮೌಲ್ಯ 2 ಲಕ್ಷ ರೂ. ಎಂದು ಅಧಿಕಾರಿಗಳು ಹೇಳಿದ್ದಾರೆ. ಕತ್ತೆಗಳು ದುಬಾರಿ ಬೆಲೆಯ ಸಸಿಗಳನ್ನ ತಿಂದಿದ್ದಲ್ಲದೆ ನನ್ನ ಮನೆಗೂ ನುಗ್ಗಿದ್ದವು. ನಾವು ಮಾಲೀಕನನ್ನು ಪತ್ತೆ ಮಾಡಲು ಕತ್ತೆಗಳನ್ನ ವಶಕ್ಕೆ ತೆಗೆದುಕೊಂಡೆವು. ಕತ್ತೆಗಳ ಮಾಲೀಕ ಬಿಡಿಸಿಕೊಳ್ಳಲು ಬಂದಾಗ ಆತನಿಗೆ ಬುದ್ಧಿ ಹೇಳಿ ಮತ್ತೆ ಈ ರೀತಿ ಆಗದಂತೆ ನೋಡಿಕೊಳ್ಳಲು ಹೇಳುವ ಸಲುವಾಗಿ ವಶಕ್ಕೆ ತೆಗೆದುಕೊಂಡೆವು ಎಂದು ಜೈಲಿನ ಹಿರಿಯ ಅಧಿಕಾರಿ ಎಸ್.ಆರ್.ಶರ್ಮಾ ಹೇಳಿದ್ದಾರೆ.

ಈ ಕುರಿತು ಪ್ರತಿಕ್ರಿಯಿಸಿದ ಕತ್ತೆಯ ಮಾಲೀಕ ಕಮಲೇಶ್, ಕತ್ತೆಗಳನ್ನು ಪೊಲೀಸರು ವಶಕ್ಕೆ ಪಡೆದುಕೊಂಡ ನಂತರ ನಾನು ಠಾಣೆಗೆ ತೆರಳಿ ಹಲವು ಬಾರಿ ಮನವಿ ಮಾಡಿದ್ದೇನೆ. ಆದರೆ ಯಾವ ಆಧಿಕಾರಿಗಳು ಕತ್ತೆಗಳನ್ನು ಬಿಡಲಿಲ್ಲ. ಕೊನೆಗೆ ನಾನು ಸ್ಥಳೀಯ ಬಿಜೆಪಿ ನಾಯಕರೊಬ್ಬರಿಂದ ಹೇಳಿಸಿದ ಮೇಲೆ 4 ದಿನಗಳ ಬಳಿಕ ಕತ್ತೆಗಳನ್ನು ಬಿಡುಗಡೆ ಮಾಡಲಾಗಿದೆ ಎಂದು ತಿಳಿಸಿದ್ದಾರೆ.

Jalaun(UP): Police release a herd of donkeys from Urai district jail. They had been detained for destroying plants outside jail and were released after four days pic.twitter.com/Wl5UJrU2tT

— ANI UP/Uttarakhand (@ANINewsUP) November 27, 2017

ಸಾಂದರ್ಭಿಕ ಚಿತ್ರ

ಸಾಂದರ್ಭಿಕ ಚಿತ್ರ

ಸಾಂದರ್ಭಿಕ ಚಿತ್ರ